Temeljem Strategije razvoja turizma Republike Hrvatske do 2020 godine, Državnog proračuna Republike Hrvatske za 2017. godinu i projekcije za 2018. i 2019. godinu („Narodne novine“, broj 119/16) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15), ministar turizma donosi slijedeću

**ODLUKU**

**o provedbi Javnog natječaja za sufinanciranje programa i projekata**

**strukovnih udruga u turizmu i/ili ugostiteljstvu**

**Strateška osnova za pripremu i provedbu Javnog natječaja**

Strategija razvoja turizma Republike Hrvatske do 2020. godine, u skladu s ciljevima Nacionalnog strateškog referentnog okvira, a vodeći računa o postojećim ograničavajućim činiteljima budućeg turističkog razvoja RH te o globalnim trendovima u turističkoj potražnji, jasno definira glavni cilj razvoja hrvatskog turizma do 2020. godine kroz povećanje atraktivnosti i konkurentnosti turizma.

Za postizanje postavljenog cilja u razdoblju do 2020. utvrđene su marketinške aktivnosti, mjere za razvoj turističke ponude, mjere stvaranja uvjeta za investicijske aktivnosti i daljnji razvoj ljudskih potencijala, što će u konačnici rezultirati povećanjem turističke potrošnje.

Primjerenost kvalitete ljudskih potencijala, odnosno posjedovanje suvremenih znanja i praktičnih vještina, osnovni je element isporuke kvalitetne turističke usluge i unapređenja konkurentnosti hrvatskog turizma. S obzirom na to da sustav formalnog obrazovanja i cjeloživotnog učenja u Hrvatskoj nije u dovoljnoj mjeri prilagođen potrebama turističkog gospodarstva i sustava turističkih organizacija, obrazovanje u funkciji razvoja ljudskih potencijala u turizmu i ugostiteljstvu valja strukturirati kao zajedničku odgovornost države, poslodavca i lokalnih zajednica.

Kvaliteta ljudskih potencijala u turizmu i ugostiteljstvu ima veliku ulogu i utjecaj na konkurentnost ukupnog turističkog proizvoda. U tom kontekstu te slijedom Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014.-2020. (NN 92/2014.) i Uredbe o tijelima u sustavima upravljanja i kontrole korištenja Europskog socijalnog fonda, Europskog fonda za regionalni razvoj i kohezijskog fonda, u vezi s ciljem „Ulaganje za rast i radna mjesta“ (NN 107/2014) Ministarstvo turizma je imenovano Posredničkim tijelom razine 1 za Operativni program „Učinkoviti ljudski potencijali“ u prioritetnim osima „Socijalno uključivanje“ i „Obrazovanje i cjeloživotno učenje“.

S obzirom na tempo promjena trendova na turističkom tržištu i, s time u vezi, potrebama tržišta rada, strukovne udruge u turizmu i/ili ugostiteljstvu prepoznale su svoju ulogu i mogućnosti te već tradicionalno pripremaju i provode programe stručnog usavršavanja i osposobljavanja u skladu s promjenama na tržištu, a u cilju jačanja hrvatskog turističkog proizvoda i njegove prepoznatljivosti na međunarodnom tržištu. Stalni porast broja gostiju i ostvarenih noćenja, posebice s inozemnih tržišta govori u prilog postavljenih ciljeva i mjera koje se provode.

Osim toga, strukovne udruge u turizmu i/ili ugostiteljstvu i njihove članice i/ili članovi operativni su nosioci provedbe akcijskih planova Strategije i važni partneri u području strukovnog obrazovanja u turizmu i ugostiteljstvu.

U skladu s time, Ministarstvo turizma provodi ovaj Javni natječaj u cilju daljnjeg jačanja djelovanja strukovnih udruga u turizmu i/ili ugostiteljstvu i njihovih članica i/ili članova kao partnera u provedbi politika razvoja turizma kroz programe/ projekte usmjerene na jačanje ljudskih potencijala, u konačnici konkurentnosti turističkog proizvoda Hrvatske.

**Ciljevi Javnog natječaja**

Proračunskim sredstvima predviđenim za ovaj Javni natječaj Ministarstvo turizma podržat će programe/projekte strukovnih udruga u turizmu i/ili ugostiteljstvu koji su u skladu s ciljevima Strategije i ovog Javnog natječaja, a u okviru djelovanja strukovnih udruga u turizmu i/ili ugostiteljstvu usmjerenih na:

*Opći cilj*

* podizanje konkurentnosti hrvatskog tuirzma kroz jačanje strukovnih udruga u turizmu i/ili ugostiteljstvu, partnera u provedbi Strategije razvoja turizma u Republici Hrvatskoj do 2020.

*Specifični cilj*

* podizanje kvalitete ljudskih potencijala u turizmu i/ili ugostiteljstvu

**Očekivani rezultat**

Sufinanciranjem strukovnih udruga u turizmu i/ili ugostiteljstvu utječe se na jačanje strukovnih udruga i njihovih članica u konačnici partnera Ministarstva turizma u razvoju i provedbama javnih politika u sektoru turizma. U tom smislu, prati se stručno usavršavanje i osposobljavanje zaposlenika članica udruga kroz praćenje broja sudionika obrazovnih programa/projekata u organizaciji udruga. Očekivani rezultat u 2017. je najmanje 600 sudionika financiranih programa/projekata.

**Prihvaljive organizacije koje se mogu prijaviti**

* strukovne udruge u turizmu i/ili ugostiteljstvu koje statutom imaju utvrđeno djelovanje u području turizma i/ili ugostiteljstva

**Prihvatljive aktivnosti su programi/projekti stručnog usavršavanja i osposobljavanja:**

* seminari, radionice, kongresi, kao i drugi oblici stjecanja novih kompetencija znanja i vještina

**Kriteriji za procjenu**

Prijavljeni programi/projekti procijenjivati će se kroz slijedeća područja:

Obuhvat programa/projekta, ciljevi i rezultati programa/projekta, kvaliteta i relevantnost programa/projekta, kapaciteti i dosadašnje iskustvo prijavitelja i/ili partnera, proračun programa/projekta, upravljanje rizicima u provedbi programa/ projekta te vrednovanje i održivost programa/projekta.

**Postupak dodjele financijskih sredstava**

Ministarstvo turizma osnovati će stručna tijela za pripremu i provedbu Javnog natječaja u skladu sa smjernicama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge. Detaljne upute biti će objavljene na mrežnim stranicama [www.mint.hr](http://www.mint.hr).

M I N I S T A R

Gari Cappelli

KLASA: 334-05/17-20/1

URBROJ: 529-03-17-01

Zagreb, 09. veljače 2017.